
ΑΙΤΙΟΛΟΓΙΚΗ ΕΚΘΕΣΗ
1.
ΠΛΑΙΣΙΟ ΤΗΣ ΠΡΟΤΑΣΗΣ

1.1.
Αιτιολόγηση και στόχοι της πρότασης

Η οδηγία 2009/138/ΕΚ (Φερεγγυότητα II) προβλέπει ένα σύγχρονο σύστημα με βάση τους κινδύνους για τη ρύθμιση και την εποπτεία των ευρωπαϊκών ασφαλιστικών και αντασφαλιστικών επιχειρήσεων. Οι νέοι αυτοί κανόνες έχουν ουσιώδη σημασία για την εξασφάλιση ενός ασφαλούς και στέρεου ασφαλιστικού τομέα που να μπορεί να παρέχει βιώσιμα ασφαλιστικά προϊόντα και να στηρίζει την πραγματική οικονομία μέσω μακροπρόθεσμων επενδύσεων και πρόσθετης σταθερότητας.

Η προθεσμία για τη μεταφορά της οδηγίας 2009/138/ΕΚ είναι η 31η Οκτωβρίου 2012. Οι υφιστάμενες ασφαλιστικές και αντασφαλιστικές οδηγίες (οδηγίες 64/225/ΕΟΚ, 73/239/ΕΟΚ, 73/240/ΕΟΚ, 76/580/ΕΟΚ, 78/473/ΕΟΚ, 84/641/ΕΟΚ, 87/344/ΕΟΚ, 88/357/ΕΟΚ, 92/49/ΕΟΚ, 98/78/ΕΚ, 2001/17/ΕΚ, 2002/83/EΚ και 2005/68/ΕΚ, όπως έχουν τροποποιηθεί από τις οδηγίες που παρατίθενται στο μέρος Α του παραρτήματος VI), που στο εξής καλούνται συλλογικά «Φερεγγυότητα I» καταργούνται από την 1η Νοεμβρίου 2012.

Στις 19 Ιανουαρίου 2011 η Επιτροπή εξέδωσε πρόταση για την τροποποίηση της οδηγίας 2009/138/ΕΚ, προκειμένου να ληφθεί υπόψη η νέα δομή των εποπτικών φορέων για την ασφάλιση και, συγκεκριμένα, η σύσταση της Ευρωπαϊκής Αρχής Ασφαλίσεων και Επαγγελματικών Συντάξεων (ΕΑΑΕΣ) την 1η Ιανουαρίου 2011 (COM (2010) 8, 2011/0006 (COD) (οδηγία «Omnibus II»). Επίσης, η πρόταση περιελάμβανε διατάξεις για την παράταση των προθεσμιών μεταφοράς, κατάργησης και εφαρμογής της οδηγίας 2009/138/ΕΚ. Οι εν λόγω κανόνες είναι απαραίτητοι προκειμένου να εξασφαλιστεί η ομαλή μετάβαση στο νέο καθεστώς. Επιπλέον, και προκειμένου να καταστεί πλήρως λειτουργικό, το καθεστώς «Φερεγγυότητα II» απαιτεί επίσης μεγάλο αριθμό πράξεων κατ’εξουσιοδότηση και εκτελεστικών πράξεων από την Επιτροπή, οι οποίες παρέχουν σημαντικές λεπτομέρειες σχετικά με τα διάφορα τεχνικά θέματα. Πολλοί από αυτούς τους λεγόμενους «κανόνες του επιπέδου 2» συνδέονται στενά με την οδηγία «Omnibus II» και δεν είναι δυνατόν να υποβληθούν από την Επιτροπή πριν από τη δημοσίευσή της «Omnibus II». 

Επί του παρόντος, υπάρχει ο κίνδυνος η προτεινόμενη οδηγία Omnibus II να μην έχει δημοσιευθεί και να μην έχει τεθεί σε ισχύ πριν από τη λήξη της προθεσμίας μεταφοράς της οδηγίας 2009/138/ΕΚ στις 31 Οκτωβρίου 2012. Εάν αυτή η ημερομηνία παραμείνει αμετάβλητη, αυτό θα σημαίνει ότι η οδηγία πλαίσιο θα πρέπει να εφαρμοστεί χωρίς τις μεταβατικές διατάξεις και άλλες σημαντικές προσαρμογές που προβλέπονται στην οδηγία Omnibus II. Για να αποφευχθεί η κατάσταση αυτή και να εξασφαλιστεί η νομική συνέχεια των τρεχουσών διατάξεων περί φερεγγυότητας (Φερεγγυότητα I) μέχρι να ολοκληρωθεί η θέσπιση της συνολικής δέσμης της Φερεγγυότητας II, προτείνεται η παράταση της σχετικής ημερομηνίας μεταφοράς στο εθνικό δίκαιο της οδηγίας 2009/138/ΕΚ έως τις 30 Ιουνίου 2013.

Είναι σημαντικό να δοθεί στις εποπτικές αρχές και τις επιχειρήσεις (αντ) ασφαλίσεων κάποιος χρόνος προετοιμασίας για την εφαρμογή της Φερεγγυότητας II. Ως εκ τούτου, προτείνεται να καθοριστεί η ημερομηνία για την πρώτη εφαρμογή της Φερεγγυότητας II το αργότερο την 1η Ιανουαρίου 2014. Αυτό θα καταστήσει δυνατή την έγκαιρη έναρξη των εποπτικών διαδικασιών έγκρισης, π.χ. στα εσωτερικά υποδείγματα και τις ειδικές παραμέτρους των επιχειρήσεων.

Η ημερομηνία κατάργησης της Φερεγγυότητας Ι πρέπει, επομένως, να τροποποιηθεί αναλόγως.

Λαμβάνοντας υπόψη τα παραπάνω, και δεδομένου του πολύ μικρού χρονικού διαστήματος που απομένει έως την εκπνοή της προθεσμίας της 31ης Οκτωβρίου 2012, η παρούσα οδηγία θα πρέπει να εκδοθεί από το Ευρωπαϊκό Κοινοβούλιο και το Συμβούλιο επειγόντως και να τεθεί αμέσως σε ισχύ.

Η παρούσα οδηγίας είναι αναγκαία για να αποφευχθεί το ενδεχόμενο νομικού κενού μετά τις 31 Οκτωβρίου 2012.

Κενό θα υπήρχε μεταξύ του νομικού συστήματος της ΕΕ (Φερεγγυότητα ΙΙ) και του νομικού συστήματος των κρατών μελών (όπου θα παρέμενε σε ισχύ η Φερεγγυότητα Ι, όπως έχει μεταφερθεί). Αυτό θα οδηγούσε σε νομική αβεβαιότητα για τις εποπτικές αρχές, τις επιχειρήσεις και τα κράτη μέλη. 

1.2.
Οδηγία 2009/138/ΕΚ (Φερεγγυότητα II)

Η οδηγία αυτή θεσπίζει ένα νέο και σύγχρονο καθεστώς φερεγγυότητας των ασφαλιστικών και αντασφαλιστικών επιχειρήσεων της Ευρωπαϊκής Ένωσης. Προβλέπει μια προσέγγιση προσανατολισμένη στους οικονομικούς κινδύνους η οποία παρέχει κίνητρα για τις ασφαλιστικές και αντασφαλιστικές επιχειρήσεις , ώστε να υπολογίζουν και να διαχειρίζονται κατάλληλα τους κινδύνους.

1.3.
Πρόταση COM (2011) 8 (Οδηγία Omnibus II)
Η πρόταση αυτή αποβλέπει στην τροποποίηση της οδηγίας 2009/138/ΕΚ για την προσαρμογή της Φερεγγυότητας II στη νέα δομή των εποπτικών φορέων για την ασφάλιση και, συγκεκριμένα, τη σύσταση της Ευρωπαϊκής Αρχής Ασφαλίσεων και Επαγγελματικών Συντάξεων (ΕΑΑΕΣ) την 1η Ιανουαρίου 2011 (COM (2010) 8, COD 2011/0006). Προτείνει την αναβολή της προθεσμίας μεταφοράς της Φερεγγυότητας ΙΙ έως τις 31 Δεκεμβρίου 2012.

2.
ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

2.1.
Διαβίβαση της παρούσας πρότασης στα εθνικά κοινοβούλια

Σύμφωνα με το πρωτόκολλο (αριθ. 1) σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στις Συνθήκες, τα σχέδια νομοθετικών πράξεων που υποβάλλονται στο Ευρωπαϊκό Κοινοβούλιο και στο Συμβούλιο, συμπεριλαμβανομένων των προτάσεων της Επιτροπής, πρέπει να διαβιβάζονται στα εθνικά κοινοβούλια.

Σύμφωνα με το άρθρο 4 του εν λόγω πρωτοκόλλου, πρέπει να τηρείται προθεσμία οκτώ εβδομάδων από τη στιγμή κατά την οποία σχέδιο νομοθετικής πράξης κατατίθεται ενώπιον των εθνικών κοινοβουλίων έως την ημερομηνία κατά την οποία το σχέδιο εγγράφεται στην προσωρινή ημερήσια διάταξη του Συμβουλίου με σκοπό είτε την έκδοση της πράξης είτε τον καθορισμό της θέσης του Συμβουλίου στο πλαίσιο νομοθετικής διαδικασίας.

Ωστόσο, το άρθρο 4 του πρωτοκόλλου επιτρέπει εξαιρέσεις σε περίπτωση επείγουσας ανάγκης, τα αίτια της οποίας πρέπει να εκτίθενται στην πράξη ή τη θέση του Συμβουλίου. Η έγκριση της παρούσας πρότασης από το Ευρωπαϊκό Κοινοβούλιο και το Συμβούλιο πρέπει να θεωρείται ως απολύτως επείγον ζήτημα για τους λόγους που εξηγούνται ανωτέρω.

2.2.
Εκτίμηση επιπτώσεων
Η παρούσα πρόταση δεν συνοδεύεται από ξεχωριστή εκτίμηση επιπτώσεων, δεδομένου ότι έχει ήδη αρχίσει η εκτίμηση επιπτώσεων για την οδηγία «Φερεγγυότητα ΙΙ» και η παρούσα πρόταση έχει ως μόνο σκοπό να αποφευχθεί η εμφάνιση νομικού κενού λόγω της καθυστερημένης δημοσίευσης της οδηγίας Omnibus II στην Επίσημη Εφημερίδα της Ευρωπαϊκής Ένωσης.

Η αδράνεια στο παρόν στάδιο θα δημιουργούσε μια πολύ αβέβαιη νομική κατάσταση μετά την 31η Οκτωβρίου 2012. Θα υπήρχε κενό μεταξύ του νομικού συστήματος της ΕΕ (Φερεγγυότητα ΙΙ) και του νομικού συστήματος των κρατών μελών (στα οποία θα παρέμενε σε ισχύ η Φερεγγυότητα Ι, όπως έχει μεταφερθεί). Αυτό θα οδηγούσε σε νομική αβεβαιότητα για τις εποπτικές αρχές, τις επιχειρήσεις και τα κράτη μέλη.

Επιπλέον, η οδηγία πλαίσιο θα έπρεπε να εφαρμοστούν χωρίς τις μεταβατικές διατάξεις και άλλες σημαντικές προσαρμογές που προβλέπονται στην οδηγία Omnibus II.

Η προτεινόμενη τροποποίηση αφορά μόνο την υποχρέωση των κρατών μελών να μεταφέρουν την οδηγία στο εσωτερικό τους δίκαιο έως τις 31 Οκτωβρίου 2012, παρατείνοντας την προθεσμία ως την 30ή Ιουνίου 2013. Προβλέπει επίσης ως ημερομηνία πρώτης εφαρμογής την 1η Ιανουαρίου 2014. Δεν μεταβάλλει την ουσία της εν λόγω οδηγίας και, συνεπώς, δεν επιβάλλει καμία πρόσθετη υποχρέωση στις επιχειρήσεις.

3.
ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
3.1.
Περίληψη των προτεινόμενων μέτρων
Η πρόταση τροποποιεί το άρθρο 309 παράγραφος 1 της οδηγίας 2009/138/ΕΚ, προβλέποντας ως ημερομηνία μεταφοράς της οδηγίας στο εθνικό δίκαιο την 30η Ιουνίου 2013 και ορίζοντας μεταγενέστερη ημερομηνία για την εφαρμογή της (1 Ιανουαρίου 2014). Τροποποιεί επίσης αναλόγως τα άρθρα 310 και 311, με τον καθορισμό νέας ημερομηνίας για την κατάργηση της Φερεγγυότητας Ι (1 Ιανουαρίου 2014).

3.2.
Νομική βάση
Άρθρα 53 παράγραφος 1 και 62 της Συνθήκης για τη Λειτουργία της Ευρωπαϊκής Ένωσης.

3.3.
Αρχή της επικουρικότητας
Η αρχή της επικουρικότητας εφαρμόζεται εφόσον η πρόταση αφορά έναν τομέα που δεν εμπίπτει στην αποκλειστική αρμοδιότητα της Ευρωπαϊκής Ένωσης.

Οι στόχοι της πρότασης δεν μπορούν να επιτευχθούν επαρκώς από τα κράτη μέλη, καθώς οι διατάξεις των οδηγιών δεν μπορούν να τροποποιηθούν ή να καταργηθούν σε εθνικό επίπεδο.

Οι στόχοι της πρότασης μπορούν να επιτευχθούν μόνο με δράση της ΕΕ, διότι η παρούσα πρόταση τροποποιεί ισχύουσα πράξη του δικαίου της ΕΕ, πράγμα που δεν μπορεί να γίνει από τα ίδια τα κράτη μέλη.

Η αρχή της επικουρικότητας τηρείται, δεδομένου ότι η πρόταση τροποποιεί ισχύουσα νομοθετική πράξη της ΕΕ.

3.4.
Αρχή της αναλογικότητας
Η πρόταση είναι σύμφωνη με την αρχή της αναλογικότητας για τον ακόλουθο λόγο.

Δεν μεταβάλλει την ουσία της ισχύουσας νομοθεσίας της ΕΕ: περιορίζεται στη μετάθεση της ημερομηνίας μεταφοράς της οδηγίας 2009/138/ΕΚ έως τις 30 Ιουνίου 2013· προκειμένου να αποφευχθεί μια κατάσταση νομικής αβεβαιότητας μετά τη λήξη της ισχύουσας προθεσμίας μεταφοράς (31 Οκτωβρίου 2012). Προβλέπει επίσης τον καθορισμό νέας ημερομηνίας για την εφαρμογή της οδηγίας «Φερεγγυότητα ΙΙ» και την επακόλουθη κατάργηση της Φερεγγυότητας Ι (1 Ιανουαρίου 2014).
3.5.
Επιλογή νομικού μέσου
Προτεινόμενη νομική πράξη: οδηγία.

Κανένα άλλο μέσο δεν θα ήταν κατάλληλο. Επειδή πρόκειται για τροποποίηση οδηγίας, το μόνο ενδεδειγμένο μέσο είναι η έκδοση άλλης οδηγίας.
4.
ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
Η πρόταση δεν έχει επιπτώσεις στον προϋπολογισμό της ΕΕ.

5.
ΠΡΟΑΙΡΕΤΙΚΑ ΣΤΟΙΧΕΙΑ
· Απλούστευση
Η νέα πρόταση δεν περιέχει αφ’ εαυτής στοιχεία απλούστευσης. Αποσκοπεί μόνο στη μετάθεση της ημερομηνίας μεταφοράς της οδηγίας 2009/138/ΕΚ έως τις 30 Ιουνίου 2013 και προβλέπει ως νέα ημερομηνία εφαρμογής την 1η Ιανουαρίου 2014.

· Κατάργηση ισχύουσας νομοθεσίας
Η έγκριση της πρότασης δεν συνεπάγεται αφ’ εαυτής την κατάργηση ισχύουσας νομοθεσίας· απλώς αναπροσαρμόζει την ημερομηνία κατάργησης που προβλεπόταν ήδη στην οδηγία 2009/138/ΕΚ.

· Ευρωπαϊκός Οικονομικός Χώρος
Η προτεινόμενη πράξη αφορά θέμα που καλύπτεται από τη συμφωνία ΕΟΧ και, κατά συνέπεια, το πεδίο εφαρμογής της θα πρέπει να επεκταθεί, ώστε να καλύπτει και τον Ευρωπαϊκό Οικονομικό Χώρο.

· Λεπτομερής ανάλυση της πρότασης ανά κεφάλαιο ή ανά άρθρο
Η παρούσα πρόταση τροποποιεί την καταληκτική ημερομηνία μεταφοράς της οδηγίας 2009/138/EΚ μεταθέτοντάς την στις 30 Ιουνίου 2013.

Το άρθρο 1 της πρότασης τροποποιεί ανάλογα την παράγραφο 1 του άρθρου 309, «Μεταφορά στο εσωτερικό δίκαιο», της οδηγίας 2009/138/ΕΚ. Προβλέπει επίσης νέα, μεταγενέστερη ημερομηνία εφαρμογής της Φερεγγυότητας II (1 Ιανουαρίου 2014).

Το άρθρο 2 τροποποιεί την ημερομηνία κατάργησης της Φερεγγυότητας Ι (από την 1η Ιανουαρίου 2014) στο άρθρο 310 και προβλέπει την ίδια ημερομηνία ως ημερομηνία εφαρμογής των διατάξεων της Φερεγγυότητας Ι που αναδιατυπώνονται από την Φερεγγυότητα II στο άρθρο 311.

2012/0110 (COD)
Πρόταση
ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
για την τροποποίηση της οδηγίας 2009/138/ΕΚ σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) όσον αφορά τις ημερομηνίες της μεταφοράς της στο εθνικό δίκαιο και της εφαρμογής της και την ημερομηνία κατάργησης ορισμένων οδηγιών
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη Λειτουργία της Ευρωπαϊκής Ένωσης και ιδίως το άρθρο 53 παράγραφος 1 και το άρθρο 62,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
,

Έχοντας υπόψη τη γνώμη της Επιτροπής των Περιφερειών
,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1)
Η οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II)
 προβλέπει ένα σύγχρονο σύστημα με βάση τους κινδύνους για τη ρύθμιση και την εποπτεία των ευρωπαϊκών ασφαλιστικών και αντασφαλιστικών επιχειρήσεων. Οι νέοι αυτοί κανόνες έχουν ουσιώδη σημασία για την εξασφάλιση ενός ασφαλούς και στέρεου ασφαλιστικού τομέα που να μπορεί να παρέχει βιώσιμα ασφαλιστικά προϊόντα και να στηρίζει την πραγματική οικονομία μέσω μακροπρόθεσμων επενδύσεων και πρόσθετης σταθερότητας.

(2)
Η οδηγία 2009/138/ΕΚ καθορίζει την 31η Οκτωβρίου 2012 ως τελική ημερομηνία μεταφοράς στο εθνικό δίκαιο και την 1η Νοεμβρίου 2012 ως τελική ημερομηνία κατάργησης των υφισταμένων ασφαλιστικών και αντασφαλιστικών οδηγιών (οδηγίες 64/225/ΕΟΚ
, 73/239/ΕΟΚ
, 73/240/ΕΟΚ
, 76/580/ΕΟΚ
, 78/473/ΕΟΚ
, 84/641/ΕΟΚ
, 87/344/ΕΟΚ
, 88/357/ΕΟΚ
, 92/49/ΕΟΚ
, 98/78/EΚ
, 2001/17/ΕΚ
, 2002/83/ΕΚ
 και 2005/68/ΕΚ
.

(3)
Στις 19 Ιανουαρίου 2011 η Επιτροπή εξέδωσε πρόταση για την τροποποίηση της οδηγίας 2009/138/ΕΚ
 προκειμένου να ληφθεί υπόψη η νέα δομή των εποπτικών φορέων για την ασφάλιση και συγκεκριμένα η δημιουργία της Ευρωπαϊκής Επιτροπής Ασφαλίσεων και Επαγγελματικών Συντάξεων (ΕΕΑΕΣ). (Omnibus II). Η εν λόγω πρόταση περιλάμβανε επίσης διατάξεις για την παράταση των προθεσμιών μεταφοράς στο εθνικό δίκαιο, κατάργησης και εφαρμογής που ορίζονται στην οδηγία 2009/138/ΕΚ.

(4)
Δεδομένης της πολυπλοκότητας της πρότασης « Omnibus II», υπάρχει ο κίνδυνος να μην έχει τεθεί σε ισχύ πριν από τις σχετικές ημερομηνίες που ορίζονται στην οδηγία 2009/138/ΕΚ. Αν παραμείνουν αμετάβλητες οι εν λόγω ημερομηνίες η οδηγία 2009/138/ΕΚ θα πρέπει να τεθεί σε εφαρμογή χωρίς να έχουν θεσπιστεί οι σημαντικές προσαρμογές που προβλέπονται στην «Omnibus II». 

(5)
Προκειμένου να αποφευχθεί η επιβολή υπερβολικά επαχθών νομοθετικών υποχρεώσεων στα κράτη μέλη στο πλαίσιο της οδηγίας 2009/138/ΕΚ, και αργότερα στο πλαίσιο της νέας δομής που προβλέπεται από την πρόταση «Omnibus II», είναι σκόπιμη η παράταση της προθεσμίας μεταφοράς της οδηγίας 2009/138/ΕΚ. 

(6)
Προκειμένου να επιτραπεί στις εποπτικές αρχές και τις ασφαλιστικές και αντασφαλιστικές επιχειρήσεις να προετοιμαστούν για την εφαρμογή της νέας αρχιτεκτονικής στο σύνολό της, πρέπει να οριστεί μεταγενέστερη ημερομηνία εφαρμογής, και συγκεκριμένα η 1η Ιανουαρίου 2014. 

(7)
Προκειμένου να αποφευχθεί η εμφάνιση νομικού κενού, θα πρέπει, ως εκ τούτου, να προσαρμοστεί αναλόγως η ημερομηνία κατάργησης των υφισταμένων οδηγιών περί ασφαλίσεων.

(8)
Δεδομένου του πολύ σύντομου χρονικού διαστήματος που απομένει πριν από την εκπνοή των προθεσμιών που καθορίζονται στην οδηγία 2009/138/ΕΚ, η παρούσα οδηγία πρέπει να τεθεί αμέσως σε ισχύ.

(9)
Κατά συνέπεια, είναι αιτιολογημένη η εφαρμογή, στην παρούσα περίπτωση, της εξαίρεσης για επείγουσες περιπτώσεις που προβλέπεται στο άρθρο 4 του πρωτοκόλλου αριθ. 1 σχετικά με το ρόλο των εθνικών κοινοβουλίων στην Ευρωπαϊκή Ένωση, όσον αφορά τη διαβίβαση της πρότασης για την παρούσα οδηγία στα εθνικά κοινοβούλια, 

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1

Η οδηγία 2009/138/ΕΚ τροποποιείται ως εξής:

1.
Στο άρθρο 309 η παράγραφος 1 τροποποιείται ως εξής:

α)
πρώτο εδάφιο, η ημερομηνία «31 Οκτωβρίου 2012» αντικαθίσταται από την ημερομηνία «30 Ιουνίου 2013»·
β)
προστίθεται το ακόλουθο δεύτερο εδάφιο:

«Τα κράτη μέλη εφαρμόζουν τις νομοθετικές, κανονιστικές και διοικητικές διατάξεις στις οποίες αναφέρεται το πρώτο εδάφιο από την 1η Ιανουαρίου 2014.»
2.
Στο άρθρο 310 η ημερομηνία «1η Νοεμβρίου 2012» αντικαθίσταται από την ημερομηνία «1η Ιανουαρίου 2014».

3.
Στο άρθρο 311 η ημερομηνία «1η Νοεμβρίου 2012» αντικαθίσταται από την ημερομηνία «1η Ιανουαρίου 2014».

Άρθρο 2

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 3
Η παρούσα οδηγία απευθύνεται στα κράτη μέλη.

Βρυξέλλες,
Για το Ευρωπαϊκό Κοινοβούλιο
Για το Συμβούλιο
Ο Πρόεδρος
Ο Πρόεδρος
�	ΕΕ C της , σ. .


�	ΕΕ C της , σ. .


�	ΕΕ L 335 της 17.12.2009, σ.1.


�	ΕΕ 56 της 4.4.1964, σ. 878.


�	ΕΕ L 228 της 16.8.1973, σ.3.


�	ΕΕ L 228 της 16.8.1973, σ. 20.


�	ΕΕ L 189 της 13.7.1976, σ. 13.


�	ΕΕ L 151 της 7.6.1978, σ.25.


�	ΕΕ L339 της 27.12.1984, σ. 21.


�	ΕΕ L 185 της 4.7.1987, σ. 77.


�	ΕΕ L 172 της 4.7.1988, σ. 1.


�	ΕΕ L 228 της 11.8.1992, σ. 1.


�	ΕΕ L 330 της 5.12.1998, σ. 1.


�	ΕΕ L 110 της 20.4.2001, σ. 28.


�	ΕΕ L 345 της 19.12.2002, σ. 1.


�	ΕΕ L 323 της 9.12.2005, σ. 1.


�	(COM (2011) 8, COD 2011/0006)

